એક સવાલ ઉઠે કે રામે વાલીને મળીને વાતની ખાતરી કેમ ન કરી? માત્ર સુગ્રીવને સાંભળીને ન્યાય કેમ કરી દીધો ? સહુ પ્રથમ તેમને સુગ્રીવની વાત યક્ષ કબંધ અને બાદમાં શબરી દ્વારા જાણવા મળી હતી. કબંધે સ્પષ્ટપણે આ ઝગડામાં વાલી દોષિત છે અને રામે સુગ્રીવ સાથે મિત્રતા કરાવી જોઈએ એવો ભાર મુક્યો હતો. એટલે કે વાલી અને સુગ્રીવનો પ્રશ્ન સહુને જ્ઞાત હતો. તેમણે એ પણ કહ્યું હતું કે રામ અગ્નિની સાક્ષીએ સુગ્રીવ સાથે મિત્રતાના શપથ લે જેથી કરીને સુગ્રીવ ફરી પાછો જંગલ રાજમાં જીવવા ન માંડે અને એક સુસંકૃત સમાજની રચના કરે. રામ તેમના વનવાસ દરમિયાન કોઈ નગરમાં પ્રવેશ કરી શકે તેમ નહોતા. તેઓ કદાચ લક્ષ્મણને મોકલીને બંને વચ્ચે સંધી માટેનો પ્રયત્ન કરી શક્યા હોત. જોકે વાલીએ પહેલેથી જ સમાધાનની કોઈ શક્યતા રહેવા દીધી ન હતી. એ વાત ઉલ્લેખનીય છે કે તેમણે ખુદ રાવણને સંધી માટેના પુરતા મોકાઓ આપેલા છે. ત્યાં સુધી કે લંકા યુદ્ધ દરમિયાન રાવણ શસ્ત્રહીન થઇ જાય છે ત્યારે રામ તેને જીવનદાન આપીને બીજા દિવસે ફરી લડવા આવવાની તક આપે છે. એ બતાવે છે કે આ કિસ્સામાં રામ અધર્મનો નાશ કરવા અધર્મ વાપરીને પણ વાલીનો વધ કરવા કેટલા તત્પર છે અને એ માટે પોતે સમાજની નજરમાં દોષિત ગણાવા માટે પણ પુરતા તૈયાર છે.